UDHËZIM
Nr. 48, datë 27.10.2014

PËR NJË NDRYSHIM NË UDHËZIMIN NR. 33, DATË 19.9.2014 “PËR PROCEDURAT E PRANIMIT, NË INSTITUCIONET E ARSIMIT TË LARTË PUBLIK E PRIVAT NË VITIN AKADEMIK 2014-2015 TË STUDENTËVE QË TRANSFEROJNË STUDIMET NGA INSTITUCIONET PRIVATE TË ARSIMIT TË LARTË TË CILAVE IU ËSHTË HEQUR LICENCA”

Në mbështetje të nenit 102 të Kushtetutës së Republikës së Shqipërisë,  ligjit nr. 9741, datë 21.5.2007 “Për arsimin e lartë në Republikën e Shqipërisë”, i ndryshuar, vendimit nr. 539, datë 6.8.2014, të Këshillit të Ministrave, “Për heqjen e licencës disa institucioneve private të arsimit të lartë”,

UDHËZOJ:

I. Udhëzimi nr. 33, datë 19.9.2014 “Për procedurat e pranimit, në institucionet e arsimit të lartë publik e privat në vitin akademik 2014-2015 të studentëve që transferojnë studimet nga institucionet private të arsimit të lartë të cilave iu është hequr licenca”, të ndryshojë si më poshtë:
1. Pika 8 e kreut IV të udhëzimit të ndryshojë si më poshtë:
“Komisionet e vlerësimit dhe të ekuivalentimit të ngritur pranë IAL-ve publike kryejnë vlerësimin dhe ekuivalentimin e dosjeve të kandidatëve që rezultojnë të rregullta me qëllim ekuivalentimin e rezultateve individuale të secilit prej studentëve ndjekës të programeve përkatëse të studimit në IAL-të private të cilave iu është hequr licenca, deri në orën 12:00 të datës 5 nëntor 2014. Ekuivalentimi individual bëhet duke u bazuar në ekuivalentimin paraprak për çdo program studimi.”
2. Pika 10 e kreut IV të udhëzimit të ndryshojë si më poshtë:
“Dekanatet e fakulteteve bazuar në vendimin e komisionit të vlerësimit dhe ekuivalentimit, shpallin, brenda datës 5 nëntor 2014, të dhënat për çdo kandidat, kreditet e ekuivalentuara, detyrimet dhe lëndët e pashlyera, si dhe vitin në të cilin transferohet.”

3. Pika 11 e kreut IV të udhëzimit të ndryshojë si më poshtë:
“Në periudhën nga data 5 nëntor 2014 deri në datën 11 nëntor 2014 bëhet regjistrimi i studentëve pranë sekretarive mësimore të fakultetit përkatës dhe paguhet tarifa përkatëse. Shuma e derdhur nuk kthehet edhe në rastet kur kandidati largohet nga programi i studimit.”
4. Pika 13 e kreut IV të udhëzimit të ndryshojë si më poshtë:
“IAL-të publike i dërgojnë MAS-it dhe AKP-së listën e studentëve të regjistruar, brenda datës 19 nëntor 2014, me qëllim pajisjen e tyre me numër matrikullimi. Për të gjithë emrat e studentëve të dërguar pas kësaj date nuk do të procedohet me dhënien e numrave të matrikullimit dhe të kërkohet nga AKP-ja çregjistrimi i tyre.”
5. Pika 1 e kreut VI të udhëzimit të ndryshojë si më poshtë:
“Kandidatët aplikojnë pranë IAL-ve private nga data 25 shtator deri në datën 7 nëntor 2014.”
6. Pika 4 e kreut VI të udhëzimit të ndryshojë si më poshtë:
“Në IAL-të private aplikantët regjistrohen përfundimisht brenda datës 11 nëntor 2014.”
7. Pika 5 e kreut VI të udhëzimit të ndryshojë si më poshtë:
“IAL-të private i dërgojnë MAS-it dhe AKP-së brenda datës 19 nëntor 2014, në rrugë postare, listën e studentëve të regjistruar, në formë shkresore dhe elektronike në format Excel, me qëllim pajisjen me numër matrikullimi. Për të gjithë emrat e studentëve të dërguar pas kësaj datë nuk do të procedohet me dhënien e numrave të matrikullimit dhe do të kërkohet nga AKP-ja çregjistrimi i tyre.”
8. Kreu VIII i udhëzimit të ndryshojë si më poshtë:
“AKP pajis studentët, për të cilët IAL-të publike dhe private kanë përcjellë listat me të dhënat përkatëse brenda afateve të parashikuara në këtë udhëzim, me numrin e matrikullimit, dhe ia komunikon atë me shkresë zyrtare IAL-së përkatëse brenda datës 19 dhjetor 2014. Në rastet kur një studenti nuk mund t’i jepet numri i matrikullimit, AKP-ja i kërkon IAL-së ta çregjistrojë atë. IAL-ja çregjistron studentin brenda 10 ditësh kalendarike nga marrja e kërkesës nga AKP-ja.”
II. Ngarkohen për zbatimin e këtij udhëzimi sekretari i përgjithshëm, Drejtoria e Arsimit të Lartë dhe Shkencës në Ministrinë e Arsimit dhe Sportit, Agjencia Publike e Arsimit të Lartë, Agjencia Kombëtare e Provimeve, si dhe institucionet publike dhe private të arsimit të lartë.
Ky udhëzim hyn në fuqi menjëherë dhe botohet në Fletoren Zyrtare.

